Ievads

Ar Lēmumu par aizjūras asociāciju (LAA) izveido tiesisko regulējumu attiecībām starp aizjūras zemēm un teritorijām (AZT), dalībvalstīm, ar kurām tās ir saistītas, un Eiropas Savienību. Saskaņā ar Līgumu par Eiropas Savienības darbību (LESD) Lēmuma par aizjūras asociāciju mērķis ir atbalstīt AZT ilgtspējīgu attīstību un popularizēt Savienības vērtības plašākā mērogā.

Finansiālu atbalstu AZT nodrošina galvenokārt no Eiropas Attīstības fonda (EAF); 2014.–2020. gada plānošanas periodā no 11. EAF ir piešķirti 364,5 miljoni EUR .

Atbilstoši LAA 91. pantam šajā ziņojumā ir izklāstīti panākumi, kas gūti 2018. gadā, izmantojot līdzekļus, kas piešķirti AZT no 11. EAF.

Finanšu līdzekļi saskaņā ar 11. EAF programmu, kas paredzēta AZT

Pamatojoties uz Lēmuma par aizjūras asociāciju 2. pielikumu, 11. EAF finanšu līdzekļi, kas pieejami AZT, ir sadalīti šādos piešķīrumos:

·229,5 miljoni EUR teritoriāliem (divpusējiem) piešķīrumiem;

·100 miljoni EUR reģionālajai sadarbībai un integrācijai;

·21,5 miljoni EUR, ar ko finansē humāno un ārkārtas palīdzību vai atbalstu eksporta ieņēmumu svārstību gadījumā;

·5 miljoni EUR, ar ko finansē procentu likmes subsīdijas un tehnisko palīdzību, izmantojot EIB AZT ieguldījumu mehānismu;

·8,5 miljoni EUR — pētījumiem un tehniskajai palīdzībai atbilstīgi LAA 81. pantam.

Saskaņā ar LAA noteiktajiem kritērijiem 16 AZT ir uzskatāmas par tiesīgām saņemt teritoriālo piešķīrumu saskaņā ar 11. EAF. Jānorāda, ka Grenlandi finansē tieši no Savienības vispārējā budžeta, pamatojoties uz “Lēmumu par Grenlandi” .

Triju reģionālo programmu mērķis ir veicināt sadarbību starp AZT, kas ir no tā paša reģiona un kam ir līdzīgas problēmas un prioritātes. Darbības, ko finansē no reģionālā piešķīruma, atbalsta vispusīgu reģionālo programmu un problēmu novēršanai paredzētu projektu izstrādi un īstenošanu. Tiek veicinātas partnerības ar citiem finansējuma avotiem, tostarp citiem Eiropas Savienības finanšu instrumentiem, sadarbojoties ar kaimiņos esošajām ĀKK un/vai trešām valstīm, kā arī ES tālākajiem reģioniem.

Papildus teritoriālajām un reģionālajām programmām tematiskā programma — vienīgā visām AZT paredzētā programma saskaņā ar 11. EAF — stimulēs AZT sadarbību reģionu līmenī.

11. EAF programmas, kas paredzēta AZT, plānošanas process

Lēmuma par aizjūras asociāciju ceturtajā daļā ir noteikts AZT īpaši paredzēts plānošanas process. Atšķirībā no Āfrikas, Karību jūras reģiona un Klusā okeāna (ĀKK) valstu grupas plānošanas AZT plānošana nav balstīta uz valstu indikatīvajām programmām, bet gan tiek organizēta ap viena posma procesu — tāda plānošanas dokumenta izstrādi, ko veido divi elementi: a) ES reaģēšanas stratēģija (A daļa) un b) rīcības dokuments (B daļa).

Lai apstiprinātu katru AZT plānošanas dokumentu, kas attiecas gan uz stratēģisko ievirzi, gan programmu sīku izstrādi, tiek pieņemts tikai viens oficiāls Komisijas lēmums.

AZT vēlamā teritoriālo piešķīrumu īstenošanas modalitāte ir budžeta atbalsts (līdz šim 12 no 16 AZT gūst labumu no EAF). Tas liecina par pozitīvu pāreju no iepriekš vairākās AZT izmantotās projektu modalitātes. Budžeta atbalsts nodrošina efektīvu veidu, kā risināt transversālas, ilgtermiņa un strukturālas problēmas un uzturēt konstruktīvu politikas dialogu.

AZT ir primāri atbildīgas par plānošanas dokumentu izstrādi, tostarp par prioritātēm, kas ir to stratēģiju pamatā, un par to, lai tiktu veikta vajadzīgā apspriešanās vietējā līmenī. Pēc AZT pieprasījuma saskaņā ar LAA 81. pantu tika nodrošināta tehniskā palīdzība AZT plānošanas procesā.